買魚行
作者：王十朋
朝代：宋

paragraphs: 風伯一怒聲如雷，排空濁浪山崔嵬。
江湖千里人影絕，一葉小舟何處來。
蘆荻花中有漁者，蓑笠爲衣楫爲馬。
止將烟水作生涯，紅麴鹽魚荷裹鮓。
舟人爭買不論錢，我亦聊將薦杯斝。
烹庖入坐氣微腥，飣餖登盤色如赭。
但能得趣酒杯中，也勝彈鋏人門下。
君不見仲尼魚餒則不食，陳蔡面猶含菜色。
又不見退之欲飽東海鯨，焉知家有啼饑聲。
我居江鄉厭海味，今日魚蝦八珍貴。
朱門日興費萬錢，未必一生常適意。
爾曹異日宦西東，一飯安得如今同。
寄鮓不須勞孟宗，但願清白傳家風。
我將歸結雞豚社，不用擊鮮如陸賈。
但願年豐魚米賤，欣然醉飽同天下。